text: সীমার ২৯ দফা ইশতেহার ঘোষণা -
  সীমার ২৯ দফা ইশতেহার ঘোষণা
  সময় : ৯:১৬ পূর্বাহ্ণ , তারিখ : ২১ মার্চ, ২০১৭
  কুমিল্লা: কুমিল্লা সিটি নির্বাচনে ২৯ দফা নির্বাচনী ইশতেহার ঘোষণা করেছেন আওয়ামী লীগ মনোনীত মেয়র প্রার্থী আঞ্জুম সুলতানা সীমা।
  আজ মঙ্গলবার বেলা সাড়ে ১১টায় কুমিল্লা জেলা আওয়ামী লীগ কার্যালয় প্রাঙ্গণে তিনি এ ইশতেহার ঘোষণা করেন।
  নির্বাচনী এ ইশতেহারে নগরীর জলাবদ্ধতা, যানজট ও ড্রেনেজ সমস্যার সমাধান, শিক্ষার মান উন্নয়ন, কর বৃদ্ধি না করা, কর্মজীবী নারীদের জন্য হোস্টেল, আধুনিক স্টেডিয়াম, আইটি পার্ক ও নগরীর চারপাশে সার্কুলার রোড তৈরি ও কুমিল্লা চিড়িয়াখানার উন্নয়নসহ ২৯ দফার ইশতেহার ঘোষণা করা হয়।
  এসময় উপস্থিত ছিলেন আওয়ামী লীগের প্রেসিডিয়াম সদস্য কাজী জাফর উল্লাহ, কেন্দ্রীয় সাংগঠনিক সম্পাদক এনামুল হক শামীম, ত্রাণ ও সমাজ কল্যাণ বিষয়ক সম্পাদক সুজিত রায় নন্দী, কৃষি বিষয়ক সম্পাদক ফরিদু নাহার লাইলী, শিক্ষা বিষয়ক সম্পাদক শামছুন নাহার চাপা।
  কুমিল্লা জেলা পরিষদের সাবেক প্রশাসক আলহাজ ওমর ফারুক, যুবলীগের কেন্দ্রীয় সাংগঠনিক সম্পাদক আজহার উদ্দীন, ছাত্রলীগের কেন্দ্রীয় সভাপতি সাইফুর রহমান সোহাগ, সাবেক সভাপতি বদিউজ্জামান সোহাগ, মহানগর আওয়ামী লীগ নেতা আরফানুল হক রিফাত, সেচ্ছাসেবক লীগ নেতা আবদুল হাই বাবলু ও জেলা আওয়ামী লীগের সাংগঠনিক সম্পাদক জাহাঙ্গীর আলম রতন প্রমুখ।